Izvanredna uprava Agrokora na čelu s povjerenikom Antom Ramljakom započela je proces prodaje nekretnine Villa Castello u vlasništvu koncerna.



'Riječ je o nekretnini s posjedom koji se nalazi u Medveji u općini Lovran, u blizini Opatije. Villa Castello smještena je uz more i sagrađena je 1916. godine u arhitektonskom stilu neoklasicizma. Za medije je organiziran obilazak i snimanje u petak, 18. kolovoza s početkom u 12 sati u Villi Castello na adresi Medveja bb', stoji u kratkom priopćenju – pozivu iz Agrokora.



Villa Castello koja je građena od 1910. do 1913. godine prostire se na gotovo 400 metara četvornih, a okružena je s dvorištem od 525 kvadrata koje je uvijek pažljivo održavano. Cijeli taj kompleks nalazi se u parku čija je površina četiri tisuće kvadrata, piše Jutarnji list.







Pomorsko dobro uz Villu Castelo 2008. je postalo prva privatna plaža u Primorsko-goranskoj županiji. Naime, Todorićevom Agrokoru je županijsko Poglavarstvo jednoglasnom odlukom dalo koncesiju za 11.000 četvornih metara kopna i mora za što je Todorić godišnje plaćao iznos od 560.000 kuna.



Prodaja vile Castello samo je nastavak rasprodaje dijelova imovine koncerna Agrokor.



Izvanredna uprava Agrokora objavila je 26. svibnja 2017. godine na svojim web stranicama javni poziv za iskazivanje interesa za kupnju određenih pokretnina, konkretno motorne jahte i helikoptera, čime je započeo proces prodaje pokretnina koje nisu neophodne za poslovanje Agrokora d.d. i operativnih kompanija, piše Jutarnji list.